Siden i onsdag er flere borgere i Nordjylland blevet franarret store kontantbeløb, efter svindlere har været på spil. Alene fredag er det lykkes svindlere to gange at lokke flere tusinde kroner ud af velmenende borgere, der troede, at de var i kontakt med en medarbejder i deres bank. - Modus er ofte, at man ringer op og udgiver sig for at være ansat i forurettedes bank og vil hjælpe forurettede med at undgå svindel og har brug for at få udleveret kort og kode, skriver vagtchef ved Nordjyllands Politi Karsten Højrup på det sociale medie X , der tidligere var kendt under navnet Twitter. ”Udlever aldrig betalingskort og koder” Onsdag kom den første anmeldelse til politiet, hvor en borger var blevet ringet op af en mand, der forklarede den mandlige borger, at han skulle aflevere sit dankort for at sikre sig mod, at der blev overført penge fra hans konto. Manden udgav sig for at være ansat i borgerens bank, og kort efter stod den falske medarbejder og bankede på døren i Aalborg hos borgeren, der udleverede sit dankort og pinkode. Det fremgår af Nordjyllands Politis døgnrapport. Fredag brugte svindlere samme metode to gange igen i Aalborg-området, hvor de misbrugte dankort for flere tusinde kroner. - HUSK: Udlever aldrig nogensinde betalingskort og koder til nogen, skriver Nordjyllands Politi på X og henviser til flere gode råd for at undgå misbrug af ens kortoplysninger.

Referat:
Nordjyllands Politi advarer lige nu mod svindlere, der udgiver sig for at være ansatte banker.